Title: ประกาศกระทรวงคมนาคม เรื่อง ยกเลิกท้องที่การประกอบการรับจ้างบรรทุกคนโดยสาร โดยใช้รถยนต์สามล้อแบบใช้เพลา ให้ดำเนินการโดยสหกรณ์

ประกาศกระทรวงคมนาคม

ประกาศกระทรวงคมนาคม
เรื่อง
ยกเลิกท้องที่การประกอบการรับจ้างบรรทุกคนโดยสาร
โดยใช้รถยนต์สามล้อแบบใช้เพลา
ให้ดำเนินการโดยสหกรณ์

ตามที่ได้มีประกาศกระทรวงมหาดไทย ฉบับลงวันที่ ๒๒
พฤษภาคม ๒๕๒๒ กำหนดให้ท้องที่กรุงเทพมหานครเป็นท้องที่ซึ่งผู้ประกอบการรับจ้างบรรทุกคนโดยสารได้ไม่เกินเจ็ดคน
โดยใช้รถยนต์สามล้อแบบใช้เพลาต้องดำเนินการโดยสหกรณ์ ทั้งนี้ ตั้งแต่วันที่ ๒๑ พฤษภาคม
๒๕๒๒ เป็นต้นไป และมีการขยายกำหนดระยะเวลาใช้บังคับประกาศกระทรวงมหาดไทยฉบับดังกล่าวต่อไปอีกจนถึงวันที่
๒๒ พฤษภาคม ๒๕๒๖ ตามประกาศกระทรวงมหาดไทย ฉบับลงวันที่ ๔ สิงหาคม ๒๕๒๕ นั้น

โดยที่ในปัจจุบันเห็นว่า ในท้องที่กรุงเทพมหานครไม่มีความจำเป็นต้องกำหนดให้เป็นท้องที่
การประกอบการรับจ้างรถบรรทุกคนโดยสารไม่เกินเจ็ดคน โดยใช้รถยนต์สามล้อแบบใช้เพลาต้องดำเนินการโดยสหกรณ์อีกต่อไป
ฉะนั้น อาศัยอำนาจตามความในมาตรา ๕ แห่งพระราชบัญญัติรถยนต์ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๗) พ.ศ. ๒๕๓๐ และมาตรา ๒๓ วรรคแรก แห่งพระราชบัญญัติรถยนต์ พ.ศ. ๒๕๒๒ และมาตรา ๓ แห่งพระราชบัญญัติโอนกิจการบริหารบางส่วนของกรมตำรวจ
กระทรวงมหาดไทย ไปเป็นของกรมการขนส่งทางบก กระทรวงคมนาคม พ.ศ. ๒๕๓๐
รัฐมนตรีว่าการกระทรวงคมนาคมจึงให้ยกเลิกประกาศกระทรวงมหาดไทยทั้งสองฉบับดังกล่าว

ทั้งนี้ ตั้งแต่บัดนี้เป็นต้นไป[๑]

ประกาศ
ณ วันที่ ๘ มีนาคม พ.ศ. ๒๕๔๙
พลเอก
ชัยนันท์ เจริญศิริ
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

นันทนา/ผู้จัดทำ
๒๗  เมษายน  ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๔๒ ง/หน้า ๙/๒๐ เมษายน ๒๕๔๙